Diari Oficial de la Generalitat Valenciana


Sumari del DOGV 2520, del 01-06-1995 (1995/834914)

ORDRE de 18 de maig de 1995, de les conselleries d'Educació i Ciència i de Treball i Afers Socials, per la qual es convoquen subvencions per al desenvolupament de programes de garantia social regulats en l'Ordre de 22 de març de 1994.
------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/18/(2)/dof/vci/html**

### Dades del document

Número de DOGV
:   2520

Data del DOGV
:   01-06-1995

Secció del DOGV
:   DISPOSICIONS GENERALS

Número del document
:   1995/834914


Data del document
:   18-05-1995

Organisme emissor
:   Conselleria de Cultura

Tipus de document
:   Ordre

Correcció d'errades

Anàlisi jurídica

ORDRE de 18 de maig de 1995, de les conselleries d'Educació i Ciència i de Treball i Afers Socials, per la qual es convoquen subvencions per al desenvolupament de programes de garantia social regulats en l'Ordre de 22 de març de 1994.   
La Llei Orgànica 1/1990, de 3 d'octubre, d'Ordenació General del Sistema Educatiu (BOE de 4 d'octubre), estableix en l'article 63.1 que els poders públics desenvoluparan accions de caràcter compensatori, en relació amb les persones, grups i àmbits territorials que es troben en situacions desfavorables.  
Per altra part, l'article 23.2 de l'esmentada llei orgànica estableix la necessitat d'organitzar programes específics de Garantia Social per als alumnes que no assolesquen els objectius de l'Educació Secundària Obligatòria a fi de proporcionar-los una formació bàsica i professional que els permeta incorporar-se a la vida activa o prosseguir els seus estudis, i promoure la col·laboració de l'administració local amb les administracions educatives en el desenvolupament d'aquests programes.  
En aquest sentit, l'article 18.2 del Decret 47/1992, de 30 de març, del Govern Valencià (DOGV de 6 d'abril), disposa que la Conselleria d'Educació i Ciència regularà els programes específics de Garantia Social, podrà promoure convenis amb altres administracions i institucions públiques o privades per realitzar-los i facilitarà els recursos materials i personals que contribuesquen a l'eficàcia d'aquests programes.  
Finalment, l'Ordre de 22 de març de 1994, de les conselleries d'Educació i Ciència i de Treball i Afers Socials (DOGV de 18 de maig), regula els programes de Garantia Social durant el període d'implantació anticipada del segon cicle de l'Educació Secundària Obligatòria, estableix els seus objectius, els col·lectius a què es dirigeixen i les modalitats d'actuacions, atribuint a les conselleries d'Educació i Ciència i de Treball i Afers Socials la regulació específica de les condicions d'implantació dels diferents programes  
Per tot això, i fent ús de les facultats que ens confereix l'art. 35 de la Llei 5/1983, de 30 de desembre, de Govern Valencià (DOGV de 30 de desembre):  
ORDENEM:  
Primer. Objecte de les subvencions  
1. Les conselleries d'Educació i Ciència i de Treball i Afers Socials, dins els límits pressupostaris aprovats amb aquesta finalitat, concediran subvencions destinades al finançament de programes de Garantia Social que s'ajusten als col·lectius i a les modalitats definides en aquesta ordre i en l'Ordre de 22 de març de 1994.  
2. Tots els programes regulats en aquesta ordre tindran caràcter gratuït per als alumnes que hi participen.  
Segon. Dotació econòmica  
L'import global màxim que es podrà assignar en concepte d'aquestes ajudes serà de 9.816.667.625 pessetes, distribuïdes en dues fases.  
La primera fase es finançarà a càrrec de les línies 4.08 i 7.01 de la secció, servei i programa 65.54.419.63 de la Conselleria d'Educació i Ciència, dotades amb un import total de 525.478.630 pessetes de capítol IV i per un import màxim de 883.386.367 pessetes de capítol VII, dels pressupostos de 1995.  
La segona fase dels programes de Garantia Social que es realitzarà durant el primer semestre de l'exercici de 1996, serà finançada per una quantia màxima de 438.063.686 pessetes. L'aprovació d'aquesta fase, que es realitzarà mitjançant resolució expressa del director general de Formació i Inserció Professional de la Conselleria de Treball i Afers Socials, estarà condicionada a la correcta realització de la primera fase, a la presentació de la memòria intermèdia i a l'existència de consignació pressupostària suficient en el susdit exercici. L'esmentada consignació pressupostària es publicarà mitjançant una ordre en el DOGV.  
Tercer. Import de les subvencions  
1. Programes que donen continuïtat als iniciats al curs 1994-95.  
L'import de la subvenció per cada Programa de Garantia Social, per als programes que donen continuïtat als implantats al curs 1994-95, serà d'un total màxim de 7.000.000 pessetes, assolint un màxim de 3.500.000 pessetes a l'exercici pressupostari de 1995, i una quantitat equivalent a l'exercici 96, per a la segona fase.  
La subvenció per als programes que donen continuïtat als implantats al curs 1994-95, i que s'adscriguen a la modalitat 2, de pràctiques en empreses, descrita al punt cinquè d'aquesta ordre, serà d'un màxim de 7.500.000 pessetes, de tal manera que l'increment de 500.000 pessetes valga per a costejar les ajudes al transport i manutenció dels alumnes per la realització de les esmentades pràctiques, arribaran a un màxim de 3.500.000 pessetes en l'exercici pressupostari de 1995 i de 4.000.000 pessetes en l'exercici 96, per a la segona fase, ja que serà en aquesta fase quan es desenvoluparà el mòdul de pràctiques en empreses.  
2. Programes de nova implantació al curs 1995-96.  
L'import de la subvenció per cadascun dels programes de Garantia Social de nova implantació al curs 1995-96, serà d'un total màxim de 8.000.000 pessetes, que assoliran un màxim de 4.000.000 pessetes a l'exercici pressupostari de 1995, i una quantitat equivalent a l'exercici 96, per a la segona fase.  
La subvenció per als programes de nova implantació, que en els seus projectes s'adscriguen a la modalitat 2, de pràctiques en empreses, descrita al punt cinquè d'aquesta ordre, serà d'un màxim de 8.500.000 pessetes, de manera que l'increment de 500.000 pessetes valga per a costejar les ajudes al transport i manutenció dels alumnes per la realització de les esmentades pràctiques, podran arribar a un màxim de 4.000.000 de pessetes l'exercici pressupostari del 95 i de 4.500.000 pessetes en l'exercici 96, per a la segona fase en la qual es desenvoluparà el mòdul de pràctiques en empreses.   
3. En el cas de programes en què hi participen alumnes amb necessitats educatives especials, podrà aprovar-se un increment màxim de 2.500.000 pessetes per programa per a atendre les despeses addicionals de contractació d'altres professionals, segons el que estableix el punt nou d'aquesta ordre, i les despeses de transport. L'esmentat increment serà quantificat en funció de la contractació del personal de suport a temps parcial o a temps complet i pel nombre de participants amb necessitats educatives especials del programa.  
4. La subvenció podrà destinar-se als conceptes següents:  
A) Despeses d'inversió i equipament del programa originats per l'adaptació dels locals en els quals s'impartirà la formació als joves, i que dependran de la infrastructura necessària per a l'esmentat programa, només realitzables a càrrec de la subvenció de l'exercici 95 per a la primera fase. (Fins 1.000.000 pessetes en programes que donen continuïtat als implantats al curs 1994-95, per a completar equipament, i fins 2.500.000 pessetes per a inversió d'equipaments en Programes de Garantia Social de nova implantació).  
B) Costos de personal formador.  
C) Ajudes als alumnes en concepte de transport o menjador.  
D) Assegurança d'accidents dels alumnes i de responsabilitat civil de formadors i alumnes.  
E) Adquisició de material educatiu i despeses de funcionament que dependran del perfil professional que calga desplegar i dels recursos que hi calga.  
5. En cap cas l'import de l'ajuda no podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'acció que cal desenvolupar per part de l'entitat promotora. L'administració podrà exigir una garantia suficient segons que estableixen el text refós de la Llei d'Hisenda Publica de la Generalitat Valenciana i la Llei 13/1994, de Pressupostos de la Generalitat Valenciana per a l'exercici de 1995.  
Quart. Entitats promotores  
Podran ser destinatàries de les subvencions les entitats locals, empreses públiques, o entitats privades sense ànim de lucre, que desenvolupen els programes de Garantia Social sol·licitats, en l'àmbit territorial de la Comunitat Valenciana, d'acord amb el que regula aquesta ordre i l'Ordre de 22 de març de 1994.  
Les entitats locals podran contractar o conveniar, parcialment o totalment, la gestió dels programes de Garantia Social amb entitats sense ànim de lucre, sol·licitant per escrit autorització a l'administració concedent. La susdita autorització es realitzarà expressament pels directors generals d'Ordenació i Innovació Educativa i de Formació i Inserció Professional de la Conselleria de Treball i Afers Socials.  
Cinquè. Modalitats  
Les modalitats dels programes a què es destinen les ajudes regulades en aquesta ordre, que tindran sempre com a referent la connexió amb el món del treball, es configuraran segons les següents prioritats:  
Modalitat 1. Formació-ocupació, quan l'àrea de Formació Professional Específica incorpore la realització d'un treball productiu relacionat amb el seu àmbit professional, mitjançant contracte de treball.  
Modalitat 2. Formació amb pràctiques en empreses, quan l'àrea de Formació Professional Específica incloga la realització de pràctiques formatives en centres de treball.  
Modalitat 3. Formació amb pràctiques en el propi centre, quan tota la formació teòrico-pràctica es realitze exclusivament al mateix centre formatiu.  
Sisè. Alumnes  
Els destinataris d'aquests programes, que seran en tot cas joves que no hagen complert 22 anys abans de començar el programa i que en complesquen almenys 16 en l'any natural d'iniciació del programa, són els descrits en el punt quart de l'Ordre de 22 de març de 1994, de les conselleries d'Educació i Ciència i de Treball i Afers Socials, i que componen els següents col·lectius:  
Col·lectiu 1. Joves desescolaritzats en el marc de la implantació anticipada de la LOGSE.  
Col·lectiu 2. Joves desescolaritzats que no tinguen la titulació acadèmica de Graduat Escolar o que, havent assolit aquesta titulació, no hagen aconseguit el títol de Formació Professional de primer grau, i que configuren col·lectius amb risc d'inadaptació social.  
Col·lectiu 3. Joves internats en institucions penitenciàries.  
Col·lectiu 4. Alumnes amb necessitats educatives especials que hagen cursat l'escolarització bàsica, tant en centres ordinaris com en centres d'Educació Especial.  
Es prioritzarà la participació, en qualsevol dels programes, dels alumnes que oferesquen majors possibilitats de continuïtat en l'esmentat programa, d'inserció sòcio-laboral i de reinserció educativa.  
En la modalitat formació-ocupació establerta en el punt cinqué, i per al supòsit d'alumnes que complesquen 16 anys en l'any natural en què comencen el programa s'hi seguirà el que disposa l'article 6 de la Llei 8/80, de 10 de març, de l'Estatut dels Treballadors.  
Seté. Composició dels grups.  
Aquests programes es desenvoluparan en grups de 15 alumnes, per a joves pertanyents als col·lectius 1, 2 i 3. Quan en algun d'aquests grups s'integren alumnes amb necessitats educatives especials, el nombre màxim serà de 12 i no es podran incorporar per programa, més de tres alumnes d'aquestes característiques.  
Els programes destinats, exclusivament, a alumnes amb necessitats educatives especials, col·lectiu 4, es desenvoluparan en grups amb un mínim de 5 alumnes i un màxim de 10.  
Vuitè. Estructura dels programes  
1. Els programes de Garantia Social, tindran l'estructura que es defineix en l'apartat sisè de l'Ordre de 22 de març de 1994.  
2. Les modalitats 1 i 2 descrites en el punt cinquè d'aquesta Ordre, adaptaran convenientment el temps assignat a l'àrea de Formació Professional Específica, en funció de les hores del contracte de treball, o de les hores destinades a pràctiques en empreses.  
3. Els programes destinats exclusivament per a alumnes amb necessitats educatives especials adequaran les àrees de Formació Bàsica i de Formació i Orientació Laboral a les possibles ocupacions que aniran a ocupar-se. En qualsevol cas, es dedicarà especial atenció a l'entrenament de tasques d'autoatenció, autonomia personal i hàbits de treball.  
4. La duració de les accions formatives objecte d'aquesta convocatòria d'ajudes, serà d'un total de 900 hores, distribuïdes en jornades d'entre 5 i 6 hores diàries, preferentment en jornada partida, de dilluns a divendres, desenvolupant-se el programa entre el 15 de setembre de 1995 i el dia 15 de juny de 1996.  
5. Excepcionalment, junt als alumnes que inicien el programa de Garantia Social, aquestes noves accions formatives podran acollir alumnes que hagen participat en alguna de les accions formatives del curs 1994-95 i no hagen aconseguit els objectius previstos pel programa.  
Novè. Formadors  
L'equip docent tindrà la composició que estableix el punt setè de l'Ordre de 22 de març de 1994 (DOGV de 18 de maig), es valorarà, preferentment la dedicació de plena jornada, almenys, del mestre de primària i d'un dels experts de taller.  
Aquest equip es responsabilitzarà de la formació, tutoria, seguiment i avaluació dels joves al llarg del programa.  
En el desenvolupament de les modalitats 1 i 2 es realitzarà un seguiment, per part d'aquest equip, en els mateixos centres de treball on els alumnes realitzen les pràctiques o en els centres de treball en què estiguen contractats, amb la finalitat de verificar el compliment dels objectius del programa.  
En els programes en què participen alumnes amb necessitats educatives especials, es podrà comptar amb la intervenció d'altres professionals en funció de les característiques d'aquells i caldrà fer constar aquest aspecte en el projecte d'actuació.  
Deu. Projecte d'actuació  
1. Les entitats promotores responsables del desenvolupament d'un programa de Garantia Social hauran de presentar el projecte d'actuació, elaborat segons l'esquema que figura com a annex I en aquesta ordre.  
2. Les programacions didàctiques de les àrees i activitats compreses en els programes han d'estar articulades prenent com a referència els mòduls continguts en l'àrea de Formació Professional Específica i el treball exercit en el lloc productiu si la modalitat seleccionada ho implica. Aquestes programacions es reelaboraran i es reestructuraran per part de l'equip educatiu al llarg del curs i estaran a disposició de les conselleries escaients.  
3. Les conselleries d'Educació i Ciència i de Treball i Afers Socials assessoraran les entitats promotores en l'elaboració dels projectes d'actuació i les programacions, i aportaran la documentació de suport que calga.  
Onze. Sol·licituds  
1. Les entitats promotores formalitzaran una única sol·licitud per cada programa de Garantia Social presentat, segons el model que figura com a annex II a aquesta ordre.  
2. Les sol·licituds d'ajudes, que en model normalitzat estaran disponibles en les direccions territorials d'Educació i de Treball, tindran com a termini de presentació un mes comptador a partir de l'endemà de la publicació d'aquesta convocatòria en el Diari Oficial de la Generalitat Valenciana. Aquestes s'hauran d'enviar perquè siguen trameses a la Comissió Mixta de Programes de Garantia Social, Conselleria de Treball i Afers Socials, Direcció General de Formació i Inserció Professional, passeig de l'Alameda, 16, 46.010 València, o a la Conselleria d'Educació i Ciència, Direcció General d'Ordenació i Innovació Educativa, àrea de Formació Professional, av. de Campanar, 32, 46452 València, sense perjudici del que estableix l'article 38 de la Llei de Règim Jurídic de les Administracions Públiques i del Procediment Administratiu Comú.  
3. Les peticions de subvenció hauran d'anar acompanyades per la següent documentació:  
\* Sol·licitud de subvenció, que es formalitzarà en el model normalitzat existent a aquest efecte segons el model de l'annex II d'aquesta ordre.  
\* Projecte d'actuació, tot seguint l'esquema que figura com a annex I d'aquesta ordre.  
\* Estatuts de constitució de l'entitat i acreditació de la seua inscripció en el registre escaient, quan es tracte d'entitats privades sense ànim de lucre.  
\* En el supòsit que l'entitat promotora siga una entitat local, certificat de l'acord del ple o de la comissió de govern que autoritze la sol·licitud, o resolució d'alcaldia.  
\* Acreditació de la representació amb què actua la persona que subscriu la sol·licitud.  
Dotze. Ampliació, millora i tramitació de les sol·licituds  
Si de l'examen de la documentació aportada per l'interessat, es deduís l'absència d'algun document necessari per a la tramitació del procediment, o s'hi apreciés l'existència d'alguna deficiència, la Comissió Mixta de Programes de Garantia Social, requerirà les entitats promotores perquè, en un termini de 10 dies hàbils des de la notificació del requeriment, reparen la falta o adjunten els documents preceptius amb l'advertiment que, si no ho feren així, es podrà decaure els drets amb els efectes establerts en l'article 76.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tretze. Comissió Mixta de Programes de Garantia Social  
1. La Comissió Mixta de Programes de Garantia Social realitzarà la proposta de resolució de les sol·licituds presentades i supervisarà el correcte desenvolupament dels projectes, que regiran el seu funcionament amb el règim previst per als òrgans col·legiats en el capítol II del títol II de la Llei 30/92, de Règim Jurídic de les Administracions Publiques i del Procediment Administratiu Comú.  
2. La seua composició serà la següent:  
\* President: el director general de Formació i Inserció Professional.  
\* Vicepresident: el director general d'Ordenació i Innovació Educativa.  
\* Vocals: hi haurà sis vocals, tres d'ells tècnics de la Direcció General de Formació i Inserció Professional de la Conselleria de Treball i Afers Socials i d'altres tres de la Direcció General d'Ordenació i Innovació Educativa de la Conselleria d'Educació i Ciència, nomenats pel director general respectiu.  
\* Secretari: exercirà les funcions de secretari un dels sis vocals designats, que serà nomenat pel president de la Comissió Mixta de Programes de Garantia Social.  
3. A les reunions de la comissió podran assistir, amb veu però sense vot, representants dels sindicats més representatius d'acord amb el que estableix la legislació vigent.  
Catorze. Criteris de valoració  
La Comissió Mixta de Programes de Garantia Social, valorarà les sol·licituds presentades en funció dels següents criteris:  
1. Programes que donen continuïtat a les accions formatives realitzades a l'exercici 1994-95, que han estat realitzades correctament.  
2. Adequació del programa als objectius establerts en l'Ordre de 22 de març de 1994, reguladora dels Programes de Garantia Social (DOGV de 18 de maig de 1994) en matèria d'implantació anticipada de la LOGSE, modalitats d'impartició i col·lectius atesos.  
3. Es valorarà, de manera particular una distribució territorial homogènia dels programes en l'àmbit de la Comunitat Valenciana, que atenga a criteris de proporcionabilitat, amb especial incidència en zones amb mancances de recursos formatius.  
Quinze. Resolució  
1. Les resolucions d'adjudicació de les subvencions es dictaran en dues fases, d'acord amb el que estableix el punt segon d'aquesta ordre, on escau resoldre en la primera fase, al director general d'Ordenació i Innovació Educativa per delegació del conseller d'Educació i Ciència.  
La segona fase dels programes de Garantia Social es resoldrà pel director general de Formació i Inserció Professional per delegació del conseller de Treball i Afers Socials, en els termes i condicions establerts al punt 2 d'aquesta ordre.  
2. El termini màxim de resolució serà, per a la primera fase, de sis mesos comptadors des la publicació d'aquesta convocatòria.  
3. Si, després que es produesca la resolució aprovatòria, i sempre en el termini dels sis mesos següents a la publicació d'aquesta convocatòria, es produís renúncia expressa per escrit, per part d'alguna entitat promotora, a realitzar algun dels programes que li hagen estat aprovats, podrà ser emesa una nova resolució reassignant els fons alliberats per aquella renúncia a un altra de les sol·licituds que, en la primera resolució, hagués quedat sense aprovar per insuficiència pressupostària. La susdita reassignació seguirà l'ordre establert per la Comissió Mixta en la seua proposta, segons els criteris de valoració del punt 14 d'aquesta ordre.  
4. Contra les resolucions dels directors generals, que exhaureixen la via administrativa, es podrà interposar, amb la comunicació prèvia d'aquesta intenció a l'òrgan resolutori, recurs contenciós administratiu, sense perjudici de la procedència del recurs extraordinari de revisió quan concòrrega alguna de les circumstàncies previstes en l'article 118 de la Llei de Règim Jurídic de les Administracions Públiques i del Procediment Administratiu Comú.  
5. D'acord amb el que estableix l'article 43 de la Llei de Règim Jurídic de les Administracions Públiques i del Procediment Administratiu Comú, i en el supòsit que no es produesca resolució en els terminis establerts en aquest punt, aquesta s'entendrà desestimada, sense perjudici de l'obligació de resoldre que, en tot cas, té l'administració.  
Setze. Pagament de la subvenció.  
A) Primera fase: aquesta fase comprèn des del començament del programa, fins el 31 de desembre de 1995.  
Es lliurarà el 100% de la subvenció tot seguit a la notificació de la resolució aprovatòria d'aquesta fase. D'acord amb el que estableix l'article 31.2 de la Llei de Pressupostos de la Generalitat Valenciana per a l'exercici de 1995, l'entitat sol·licitant haurà de garantir l'esmentada bestreta mitjançant l'aportació d'un aval bancari o, si no n'hi ha, d'una garantia real immobiliària suficient per l'import de la quantitat anticipada. Tot això, sense perjudici del que disposa la normativa específica d'aplicació a les entitat locals en matèria de prestació de garanties. En tot cas, l'aval haurà de ser constituït amb renúncia al benefici d'excussió o amb caràcter solidari.  
L'entitat, abans del pagament, haurà de presentar documentació acreditativa d'estar al corrent de les obligacions tributàries i amb la Seguretat Social, en els termes establerts en l'Ordre de 7 de gener de 1991, de la Conselleria d'Economia i Hisenda sobre el compliment d'obligacions tributàries i amb la Seguretat Social per part dels beneficiaris de subvencions a càrrec dels Pressupostos de la Generalitat Valenciana (DOGV de 5 de febrer de 1991), i quedaran exonerades de l'esmentada acreditació les entitats locals, en funció d'allò establert en l'article 6 de l'esmentat text normatiu.  
Aquesta justificació de despeses haurà d'efectuar-se, en qualsevol cas, en un termini que comprendrà fins al 29 de febrer de 1996.  
B) Segona fase: aquesta fase comprèn des de l'1 de gener de 1996 fins a l'acabament del programa.  
Les ajudes corresponents a la segona fase es lliuraran en els termes que establirà la resolució d'adjudicació, amb informe previ favorable de la Comissió Mixta de Programes de Garantia Social i aportació per l'entitat, de la memòria intermèdia envers la realització del programa en la seua primera fase. Aquesta resolució s'emetrà de manera automàtica quan satisfactòriament s'hagués complert el requisit de presentació de la memòria intermèdia de la primera fase.  
Disset. Matriculació, avaluació i certificat  
1. Les entitats promotores aportaran a la comissió mixta la documentació que aquesta sol·licite a l'efecte de la matriculació dels alumnes en el programa, i seguiran els criteris establerts mitjançant una instrucció de les direccions generals de Formació i Inserció Professional i d'Ordenació i Innovació Educativa en relació a la selecció d'aquests.  
En les sol·licituds de matrícula dels alumnes amb necessitats educatives especials, caldrà aportar certificat del seu grau de minusvàlua, incloent-hi un informe psicopedagògic on apareguen les necessitats educatives especials que planteja l'alumne.  
2. L'avaluació dels alumnes serà contínua i es farà prenent com a referència els objectius establerts per l'equip educatiu en les programacions didàctiques de les àrees i tot seguint les pautes marcades per l'esmentada instrucció que oportunament dictaran les direccions generals d'Ordenació i Innovació Educativa de la Conselleria d'Educació i Ciència i de Formació i Inserció Professional de la Conselleria de Treball i Afers Socials.  
Es realitzarà una avaluació inicial en què s'estudie el nivell d'accés de l'alumnat quant a actituds, capacitats i coneixements bàsics, de forma que el procés d'ensenyament-aprenentatge puga adquirir el caràcter individualitzat que aquests programes requereixen.  
Durant el desenvolupament del programa cada professor farà el seguiment i l'avaluació del component formatiu que realitze, i deixarà constància per escrit dels resultats d'aquesta avaluació contínua en les sessions de seguiment i d'avaluació que l'equip educatiu realitzarà periòdicament, coordinades pel tutor. L'avaluació final, resultat del seguiment i l'avaluació de tot el procés formatiu, podrà ser supervisada per les conselleries de Treball i Afers Socials i d'Educació i Ciència i personal al seu servei podrà presidir la sessió d'avaluació.  
3. Les conselleries d'Educació i Ciència i de Treball i Afers Socials, a través de les direccions territorials d'Educació emetran un certificat a tots els alumnes que hagen participat en el programa en el qual constaran, per a les àrees de formació bàsica i de formació i orientació laboral i per a cadascun dels mòduls de l'àrea de Formació Professional Específica, el nombre total d'hores cursades i les qualificacions obtingudes. Les qualificacions s'expressaran per mitjà d'una escala numèrica d'u a deu, sense decimals, i es consideraran positives les qualificacions iguals o superiors a cinc.  
A l'efecte d'avaluació i certificació, el treball en el lloc productiu desenvolupat es comptabilitzarà en l'àrea de Formació Professional Específica.  
Divuit. Obligacions de les entitats promotores  
L'entitat promotora estarà obligada a exercir les següents actuacions:  
1. Realitzar el programa de Garantia Social amb els requisits i les condicions que figuren en la resolució aprovatòria.  
Per a qualsevol variació en el contingut del programa s'haurà de demanar autorització a l'administració concessora i, sols en el cas que existís aprovació expressa d'aquesta, emesa per escrit en el termini dels 30 dies següents a la data de presentació de la sol·licitud d'autorització, es podrà executar el projecte amb relació a les condicions de la sol·licitud cursada.  
2. Aportació dels recursos necessaris per al desenvolupament del programa, amb fonament en la resolució aprovatòria i en el projecte d'actuació presentat.  
3. En els casos en què així s'especifique en la resolució, compromís de col·locació assumit per l'entitat.  
4. Justificació, davant l'administració concessora, de l'adscripció dels fons subvencionats als fins per als quals van ser atorgats, en els termes de l'article 47 del text refós de la Llei d'Hisenda Pública de la Generalitat Valenciana i en els terminis establerts en el punt quinze d'aquesta ordre.  
5. Comunicar a l'administració concedent l'obtenció de subvencions o ajudes per a la mateixa finalitat procedents de qualsevol administració o entitat pública.  
6. Subjecció de l'entitat promotora a la supervisió dels programes per personal de les respectives conselleries i a les actuacions de control financer que escaiguen a la Intervenció General.  
7. Aportació, després de la finalització del projecte, de la memòria que s'elaborarà segons l'esquema establert oportunament.  
Dinou. Conseqüències de l'incompliment de les condicions aprovatòries dels programes de Garantia Social  
La Comissió Mixta dels Programes de Garantia Social podrà proposar a les direccions generals de Formació i Inserció Professional i d'Ordenació i Innovació Educativa la corresponent resolució de deixament sense efectes o de minoració de les resolucions d'atorgament de les ajudes concedides i si de cas, el reintegrament total o parcial de les quantitats concedides amb l'exigència de l'interès de demora des del moment del pagament d'aquestes, en els supòsits següents:  
1. Incompliments en la realització del Programa de Garantia Social o no execució.  
2. No justificació de la destinació dels fons adjudicats, justificació parcial, o incorrecta justificació d'aquests.  
3. Impediments en la tasca fiscalitzadora de l'administració.  
4. Incompliment, si escau, del compromís de col·locació adquirit o no aportació de la memòria justificativa de l'acció.  
5. Qualsevol altra causa que, a parer de l'administració, contravinga les condicions d'aprovació de la subvenció.  
Vint. Memòria  
En finalitzar cada programa, l'entitat promotora presentarà una memòria de l'acció formativa, elaborada segons l'esquema que s'establirà oportunament.  
DISPOSICIó ADDICIONAL úNICA  
Es faculta els directors generals de Formació i Inserció Professional i d'Ordenació i Innovació Educativa, a dictar resolucions de concessió de les ajudes esmentades en aquesta ordre, i aquelles que, en la seua aplicació, es consideren oportunes.  
DISPOSICIó FINAL  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
Contra aquesta ordre, que exhaureix la via administrativa, es podrà interposar, amb la comunicació prèvia als consellers d'Educació i Ciència i de Treball i Afers Socials, recurs contenciós administratiu, davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 57 i 58 de la Llei de la Jurisdicció Contenciosa Administrativa. Tot això sense perjudici que s'interpose qualsevol altre que s'estime procedent.  
València, 18 de maig de 1995  
El conseller d'Educació i Ciència,  
JOAN ROMERO I GONZáLEZ  
El conseller de Treball i Afers Socials,  
FRANCISCO J. SANAHUJA SANCHIS  
ANNEX I  
Esquema-guió per elaborar el projecte d'actuació  
1. Anàlisi de la realitat.  
1.1. Dades demogràfiques i sociològiques destacables. (1)  
1.2. Zones i/o col·lectius amb problemàtica de major relleu. Descripció i diagnòstic. (2)  
1.3. Aproximació a l'estructura econòmico-professional i laboral de la zona. Possibilitats d'inserció laboral en el perfil professional triat. (3)  
2. Necessitat d'implantar el Programa de Garantia Social. Justificació i perspectives d'èxit. (4)  
2.1. En el pla de la formació integral (personal i per a la convivència) per a la inserció social dels participants.  
2.2. En el pla de les pràctiques en empreses. (Modalitat 2).  
2.3. En el pla de la inserció laboral dels participants.  
3. Descripció del projecte.  
3.1. Entitat promotora, entitat gestora i coordinador o persona responsable del projecte. (5)  
3.2. Descripció de les característiques del grup de joves a qui es dirigeix el projecte i col·lectius als quals pertanyen. (6)  
3.3. Ubicació. Descripció del local i instal·lacions en les quals es desenvoluparan les diferents àrees del Programa de Garantia Social. (7)  
3.4. Equip educatiu que, previsiblement, s'ocuparà d'impartir les diferents àrees o perfil que s'utilitzarà en la seua contractació. (8)  
3.5. Objectius generals del Programa de Garantia Social, en relació a: (9)  
3.5.1. La inserció laboral dels destinataris.  
3.5.2. La inserció social dels joves.  
3.5.3. La reinserció educativa dels participants.  
3.6. Pla formatiu que es desenvoluparà.  
3.6.1. Objectius que assoliran les diferents àrees. (10)  
3.6.2. Programa d'activitats, horari i calendari previstos (11)  
3.7. Pla provisional de pràctiques que cal realitzar. (12)  
3.8. Pressupost, fent constar, si escau, el cofinançament o la col·laboració d'altres entitats en el projecte. (13)  
3.9. Pla estratègic d'implicació i col·laboració dels recursos educatius i agents socials del territori. (14)  
Anotacions al guió  
(1) Es tracta d'indicar trets sobresortints, com població immigrant, o zones d'assentaments recents o altres, que descriuen o que aproximen a la realitat de la comarca, població, barri o zona, en la qual es pretén implantar el Programa de Garantia Social.  
(2) Es tracta d'acotar, qualitativament i quantitativament, la problemàtica que objectivament, reclame la implantació d'aquest programa.  
(3) Convé expressar ací l'anàlisi de la zona, poble o comarca, des del punt de vista del teixit empresarial o de les previsions i expectatives de generació de llocs de treball que necessiten unes qualificacions bàsiques, o que mostren possibilitats raonables d'ocupació per compte d'altres, d'autoocupació, o d'ocupació associada.  
(4) Es tracta de sintetitzar i expressar totes les raons que justifiquen organitzar aquest programa i les condicions que es consideren necessàries perquè existesquen possibilitats que la implantació siga satisfactòria, en els tres nivells o plans que s'estableixen en l'esquema, en els punts 2.1, 2.2 i 2.3.  
(5) Enunciar quina serà l'entitat promotora, concretant el departament, el servei, o la regidoria que assumeix el Programa de Garantia Social i, si escau, quina serà l'entitat gestora, si és que fóra altra de la promotora i es concretarà en aquest darrer cas aquesta circumstància, descrivint si existeix o existirà un conveni o contracte per a la gestió. Igualment explicitar nom, qualificacions i dedicació del coordinador/ responsable del projecte. També és interessant fer constar l'experiència que l'entitat gestora, si n'hi hagués, té treballant amb aquest tipus de col·lectius o en accions semblants.  
(6) En aquest punt, es tracta ja de particularitzar el col·lectiu dels potencials beneficiaris o participants en el Programa de Garantia Social. És a dir: els joves que inicialment, seran reclutats per a participar en el procés de selecció. No es tracta de donar una llista, sinó de descriure franges d'edats, situacions, característiques generals, interessos, problemàtica. En suma, donar uns trets que puguen definir el grup al qual va dirigit el programa.  
(7) Es tracta de descriure el local, els locals o les instal·lacions en les quals es duran a terme les diferents àrees del programa, ja que poden utilitzar-se instal·lacions no necessàriament ubicades totes en el mateix centre, a més que no es recomanable una dispersió excessiva.  
(8) Fer constar la seua titulació i experiència, les àrees que atendran, la distribució de les competències en la supervisió de les pràctiques i en la coordinació.  
(9) En aquest punt es tracta d'enunciar els objectius generals perseguits a implantar el Programa de Garantia Social en aquesta comarca, zona o localitat, tant en l'ordre educatiu i formatiu, com cap a la possible tornada al sistema reglat, com cap a la inserció social, com cap a la inserció laboral dels destinataris.  
(10) En aquest punt cal explicitar els objectius que es pretén aconseguir en cadascuna de les àrees que s'assoliran des del programa. Convindria que aquests foren ja objectius no generals com en el punt 3.5., sinó operatius, fàcilment avaluables, commensurables. D'aquesta manera, les activitats s'orientaran a complir aquests objectius, la satisfacció dels quals materialitzarà els generals del punt 3.5. d'aquest esquema.  
(11) Es tracta de compondre una planificació-programa que organitze i que distribuesca el treball d'aquest curs, tot repartint els continguts per mòduls sobretot en la formació professional específica, formació i orientació laboral i formació bàsica, concretant també el nombre d'hores segons els termes de l'article 6 de l'Ordre de 22 de març de 1994, i presentant l'horari diari i setmanal.  
(12) En aquest punt interessa fer un esforç de concreció, encara que sols siga una previsió, enunciant en el cas de modalitat 2, les empreses previstes per a realitzar les pràctiques i els contactes i relacions ja fetes. En el cas de modalitat 3, l'horari i l'organització al propi centre.  
(13) Convé deixar molt clara la finalitat i quantia de cadascuna de les partides que s'indiquen, de forma que la seua necessitat siga evident, separant conceptes, segons estableix l'article tercer, punt 3, d'aquesta ordre, i amb el desglossament que figura en l'imprès de sol·licitud.  
(14) Sense dubte, la realització d'aquest programa suposarà la col·laboració d'altres serveis existents en el lloc, com SPES, equips de Serveis Socials i d'altres serveis educatius, agents econòmics i socials, organitzacions ciutadanes, etc. Convé que així siga i que, prèviament, en aquest projecte escrit, figure un pla que vertebre la seua implicació, precísament en aquest punt.


Còpia Permalink ELI